钦定古今图书集成/理学汇编/文学典/第006卷 > 容斋随笔 > 《二疏赞》
## 钦定古今图书集成/理学汇编/文学典/第006卷 > 容斋随笔 > 《二疏赞》

作议论文学，须考引事实无差忒，乃可传信后世。东
坡先生作《二疏图赞》云：“孝宣中兴，以法驭人，杀盖韩
杨，盖三良臣。先生怜之，振袂脱屣，使知区区，不足骄
士。”其立意超卓如此。然以其时考之，元康三年二疏
去位，后二年盖宽饶诛，又二年韩延寿诛，又三年杨
恽诛。方二疏去时，三人皆亡恙。盖先生文如倾河，不
复效常人寻阅质究也。